Merivartijat pitivät vahingossa ratsiaa alueella, jolla ei ollut nopeusrajoitusta. Suomenlahden merivartioston mukaan nopeusrajoitusten tulkinta on merellä monin paikoin hankalaa.

Haminan edustalla sakotettiin viikonloppuna veneilijöitä ylinopeudesta ilman perusteita. Kotkan merivartioaseman merivartijat pitivät ratsiaa alueella, jolla ei ollut nopeusrajoitusta.

– Meille tapahtui inhimillinen erehdys. Partio ei tuntenut aluetta tarpeeksi hyvin. Kun virhe huomattiin, sakot peruttiin välittömästi, kertoo Kotkan merivartioaseman päällikkö Tommi Salopelto.

Jätkät heräsivät siinä vaiheessa ja valvonta lopetettiin. Tommi Salopelto

Veneilijöiden nopeuksia valvottiin Mäntlahden ja Pyötsaaren välissä. Osa alueesta kuuluu nopeusrajoituksen piiriin, mutta rajoitus ei koske salmen toista reunaa. Salopellon mukaan merivartijat erehtyivät, koska nopeusrajoituksesta kertovat kyltit on sijoitettu tulkinnanvaraisiin paikkoihin.

– Merkkien sijoittelu on hankalaa keskellä salmea. Kartasta nopeusrajoitusalue selviää tarkemmin, mutta partiolla ei ollut mukanaan ajantasaista karttakopiota.

Sakot ehdittiin jakaa kolmelle venekunnalle. Erehdys alkoi selvitä, kun viimeinen sakotetuista veneilijöistä huomautti asiasta.

– Jätkät heräsivät siinä vaiheessa ja valvonta lopetettiin.

Epäselvät merkinnät

Suomenlahden merivartioston mukaan vastaavat sakotusvirheet ovat merialueilla erittäin harvinaisia. Nopeusrajoitusten tulkinta on kuitenkin monin paikoin hankalaa.

– Kun ajaa tietä pitkin autolla, jokainen tietää, mikä on nopeusrajoitus milläkin tieosuudella. Merellä etäisyydet eivät ole vain eteen- ja taaksepäin vaan myös sivuille, vertaa merivartioston apulaiskomentaja Ismo Siikaluoma.

Olemme pyrkineet välttämään sakkojen kirjoittamista, jos rajoituksessa on tulkinnanvaraa. Ismo Siikaluoma

Ongelma on myös se, että osa nopeusrajoituksista on määritelty vuosikymmeniä sitten lääninhallitusten toimesta. Siikaluoman mukaan vanhat merkinnät ovat joskus epäselviä.

– Siksi olemme merivartiostossa pyrkineet välttämään sakkojen kirjoittamista paikoissa, joissa rajoituksessa on tulkinnanvaraa, Siikaluoma toteaa.

Merivartijat saavat koulutusta nopeusvalvontaa varten, mutta Siikaluoma painottaa paikallistuntemuksen merkitystä.

– Se on merivartioasemilla erittäin tärkeässä roolissa, että opitaan tuntemaan se oma alue.

Väärin perustein jaetuista sakoista Haminan edustalla kertoi ensimmäisenä Kymen Sanomat.